Da Nam Adlkofen taucht zum erschtn Moi ois Landschaftsbezeichnung Adalahkevva in a Urkundn auf, de Kaiser Otto da Groaße kurz vor seim Doad 973 in Merseburg ausgstellt håt. Er schenkt damit sei Eigengut in Beutelhausen, in da Grafschaft Adlkofen gleng, de Nonnen im Niedamünster vo Rengschburg. Da Siedlungsnam Aetelkouen dageng taucht erstmois in a Urkundn vo 1252 auf. Seit 1762 werd nåchweislich de Schreibweis Adlkofen hergnumma. Da Nam leitet si vo dem Leitnamen Adelo (oder Adalhoh) ab, der mit dem Grundwort -hofen (Oosiedlung, Hof) vabundn worn is. In Adlkofen war de weltliche Herrschaft scho recht friah präsent. 1687 is des sogenannte Schergenamt vo Wolfstoa nåch Adlkofen valegt worn, wo's unta da Leitung vo am Amtmann vom Landgricht Teisbach bis 1803 vabliem is. Da Amtmann håt richterliche Funktionen üba alle Leit ausgübt, de net Untertanen vo am Hofmarksherrn warn. Eam san vier Obmannschaften unterstandn: Reichersdorf, Frauenberg, Günzkofen und Hohenegglkofen. Aus de oidn Vawoitungseiheitn san 1812 de politischen Gmoandn buidt worn. Hofmarken bestengan zu dera Zeit in Deutenkofen, Göttlkofen und Günzkofen. Lediglich in Deutenkofen is im 17. Jåhrhundert a dreigeschossiges Schloß erbaut worn. Dauerhaft håt da drin aba nia a Adelsfamilie gwohnt. De gesellschaftlichen Verhoitnisse san maßgebend vom Pfarrer prägt worn.